ঝগড়া থামাতে গিয়ে এক ব্যক্তির মৃত্যু
নেত্রকোনার পূর্বধলা উপজেলার জারিয়া ইউনিয়নে পূ্র্বশত্রুতার জেরে ছাত্রলীগের যুগ্ম আহবায়ক জহিরুল ইসলামের ওপর শনিবার রাতে স্থানীয় ইউপি সদস্য মোশারফ হোসেনের নেতৃত্বে অতর্কিত হামলার অভিযোগ উঠেছে।







এ সময় হামলা থামাতে গিয়ে আব্দুল মোতালেব (৬০) গুরুত্বর আহত হন। পরে তাকে স্থানীয় হাসপাতালে নিয়ে গেলে কর্তব্যরত চিকিৎসক মৃত ঘোষণা করেন।




এ ঘটনায় অপর গুরুতর আহত ছাত্রলীগ নেতা জহিরুল ইসলামকে ময়মনসিংহ মেডিকেল কলেজ হাসপাতালে পাঠানো হয়েছে।
পুলিশ ও স্থানীয় এলাকাবাসী জানান, জেলার পূর্বধলা উপজেলার জারিয়ায় পূর্বশত্রুতার জেরে দুই পক্ষের মধ্যে পালটাপালটি হামলাকে কেন্দ্র করে শনিবার রাত সাড়ে ৮টার দিকে জারিয়া রেল স্টেশনে ইউপি সদস্য মোশারফ হোসেনের নেতৃত্বে ১০-১৫ জনের একটি দল ছাত্রলীগ নেতা জহিরুলের উপর হামলা চালায়। হামলায় জহিরুলের মাথা ও শরীরে এলোপাতাড়ি কুপিয়ে জখম করে প্রতিপক্ষের লোকজন।
পরে হামলা ফেরাতে ঘটনাস্থলে জারিয়া গ্রামের মৃত আব্দুল জব্বারের ছেলে আব্দুল মোতালেব দৌড়ে গেলে তার মাথায় লোহার রড় দিয়ে আঘাত লাগলে তিনি ঘটনাস্থলেই পড়ে যান। পরে এলাকাবাসী তাকে উদ্ধার করে প্রাথমিক চিকিৎসার জন্য স্থানীয় একজন পল্লী চিকিৎসকে কাছে নিয়ে যান। সেখানে অবস্থার অবনতি হলে ওই চিকিৎসক তাকে ময়মনসিংহ প্রেরণ করলে কর্তব্যরত চিকিৎসক তাকে মৃত ঘোষণা করেন।
এ বিষয়ে জানতে চাইলে ইউপি সদস্য মোশারফ হোসেনের মুঠোফোন বন্ধ পাওয়া যায়।
এ ব্যাপারে পূর্বধলা থানার অফিসার ইনচার্জ (ওসি) মোহাম্মদ সাইফুল ইসলাম বলেন, খবর পেয়েই রাতেই ঘটনাস্থল পরিদর্শন করেছি। নিহত আব্দুল মোতালেব দুইপক্ষের ঝগড়া থামাতে গিয়ে হালকা আহত হলেও তিনি হার্টঅ্যাটাকে মারা গেছেন বলে দাবি করছেন নিহতের পরিবারের সদস্যরা। লাশ ময়নাতদন্তের জন্য ময়মনসিংহ মেডিকেল কলেজ হাসপাতাল মর্গে রাখা হয়েছে। তবে বিষয়টি রেলস্টেশনে ঘটায় এ বিষয়ে রেলওয়ে থানা পুলিশ আইনগত ব্যবস্থা নেবেন বলেও জানান তিনি।

নেত্রকোনার পূর্বধলা উপজেলার জারিয়া ইউনিয়নে পূ্র্বশত্রুতার জেরে ছাত্রলীগের যুগ্ম আহবায়ক জহিরুল ইসলামের ওপর শনিবার রাতে স্থানীয় ইউপি সদস্য মোশারফ হোসেনের নেতৃত্বে অতর্কিত হামলার অভিযোগ উঠেছে।